Redes vir kinders se swak akademiese vordering - Jou Gesin | Solidariteit WêreldJou Gesin | Solidariteit Wêreld
Tuis › Artikels › Redes vir kinders se swak akademiese vordering
Redes vir kinders se swak akademiese vordering
Ouers raak angstig en bekommerd wanneer hulle kinders op skool nie teen dieselfde pas as hulle maats vorder nie en akademies nie die mas opkom nie. Swak akademiese prestasie kan ook ander probleme veroorsaak, soos die ouer-kind-verhouding wat gespanne raak. Dit verhoog ook angsvlakke by 'n kind, kan depressie tot gevolg hê, en in sommige gevalle veroorsaak dit 'n negatiewe selfbeeld. 'n Mens sou kon sê dat dit 'n kind op fisiese, emosionele en sosiale gebied affekteer en 'n kind se menswees kan hierdeur negatief geraak word.
Wat is die redes dat 'n kind skolasties nie genoegsaam vorder nie? Dr. ST Potgieter, geregistreerde sielkundige van Bellville, bespreek enkele redes:
Agterstande t.o.v. intelligensie
Dit is belangrik dat wanneer 'n leerder akademies sukkel, 'n verstandsevaluering gedoen moet word. Dit gee 'n aanduiding van die vlak waarop die kind intellektueel funksioneer. Dit toon die kind se swak punte, maar ook sy sterk punte. Die belangrikheid van so 'n evaluering is om te bepaal watter soort hulpverlening en remediëring 'n kind nodig het.
Dit is só dat negatiewe huislike omstandighede 'n rol in 'n kind se swakker akademiese prestasie kan speel. Kinders wat blootgestel word aan huislike omstandighede van spanning, alkoholmisbruik en dwelms, bakleiery, fisiese en emosionele verwaarlosing, gebrekkige kommunikasie en ongesonde dissipline word geraak. Dit kan ook 'n huis wees waar alles op die oog af goed lyk, maar die ouer is nie werklik bewus van die kind se behoeftes en probleme nie. 'n Ouer moet sorg vir 'n rustige en gemoedelike atmosfeer by die huis waar die kind die vrymoedigheid het om vir die ouers sê wanneer hy probleme ervaar.
'n Belangrike rede vir swakker akademiese prestasie is verkeerde vriende. Dit gebeur dat 'n kind se vriende hom betrek by verkeerde aktiwiteite, aktiwiteite wat nie bevorderlik vir sy studie is nie. Verkeerde vriende kan kinders negatief teenoor skoolwerk maak en dan gebeur dit dat kinders by drankmisbruik, rook en dwelms betrokke raak en by verkeerde plekke begin uithang. Dit gebeur dat 'n kind deur vriende te vroeg ryp gedruk word en blootstelling kry aan dinge wat ongesond vir sy ouderdom is.
Gebrekkige motivering en luiheid
Dít is 'n belangrike oorsaak van akademiese probleme. Dit is kinders wat die vermoë het maar byvoorbeeld te veel tyd voor die televisie, op selfone, voor rekenaars en aan sport spandeer. Gebrekkige motivering kan 'n komplekse probleem wees. 'n Mens moet egter onderskei wanneer 'n kind werklik vasgevang raak en dan ontvlugting in ander aktiwiteite en by vriende soek. Die ouer se voorbeeld, optrede en aanmoediging speel 'n ongelooflik belangrike rol in die vorming van 'n kind se perspektief, ingesteldheid en motivering.
'n Kind kan wel die verstandelike vermoë hê om akademies te presteer, maar volg dalk die verkeerde studiemetode. Die kind studeer pligsgetrou, doen sy bes, en tog wys die resultate dit nie. Dit is soos om 'n koek te probeer bak maar jy misluk omdat jy die verkeerde resep gebruik. Help jou kind met die regte studiemetodes en leertegnieke.
Siektetoestande en versteurings
Sekere siektetoestande en versteurings, soos hoë angsvlakke of depressie, kan 'n kind akademies nadelig beïnvloed. Een so 'n aspek is aandagafleibaarheid en hiperaktiwiteit (ADHD). Dit belemmer 'n kind se fokus en konsentrasie. 'n Ander probleem kan visuele en ouditiewe uitvalle wees. Indien siektetoestande en versteurings by 'n kind vermoed word, is dit nodig om die kind vir 'n evaluering te neem sodat die probleem opgelos kan word.
Dit is die versteuring van 'n kind se vermoë om met begrip te kan lees en om sin te maak van letters, woorde en sinne.
'n Kind met koördinasieprobleme of 'n stadige skryfspoed word belemmer of benadeel wanneer dit by toetse en die eksamen kom. Hier kan dit belangrik wees om aansoek te doen om ekstra hulp in die eksamen, soos ekstra skryftyd. 'n Evaluering en 'n verslag is nodig wanneer aansoek hierom gedoen word.
Hierdie aspek is van toepassing op 'n leerder in die hoërskool wat vakke neem waarvoor hy nie aangelê is of nie die vermoë of die belangstelling het nie. Soms druk ouers, om die een of ander rede hul kind om 'n sekere vak te neem en dan kom die kind nie werklik daarin die mas op nie. Daarom is 'n evaluering vir vakkeuses belangrik.
'n Kind wat geboelie word, kan akademies daaronder ly. Dit is waarom dit so belangrik is om teen boelies in 'n skool op te tree.
Dit is kortliks die aspekte waaraan onderwysers en ouers aandag moet gee wanneer 'n kind op skool akademies sukkel.